Gedagte vir die dag: Oorlaai deur God se seënFoto: pixabay.com Die Here sal vir jou goed wees en vir jou sorg. Die Here sal jou raaksien en vir jou sy liefde gee. (Numeri 6:24-25) Hierdie seën soos die priesters in die Ou Testament dit uitgespreek het, het uiteindelik in die Nuwe Testament sy volle betekenis gekry met die soenverdienste van ons Here Jesus Christus. Die Ou­Testamentiese volk het seën beleef deur vrede, voorspoed en suksesvolle oeste. Maar Nuwe-Testamentiese gelowiges ervaar seën veral op geestelike gebied: deur sondevergifnis, die gawe van die Heilige Gees om hulle te lei en die belofte van ’n ewigheid saam met God. Jy kan daarvan verseker wees dat die Here jou onvoorwaardelik liefhet en dat sy oog altyd op jou is om vir jou te gee wat vir jou die beste is. Here, U oorlaai my met u seëninge en u goedheid. Hoe kan ek U ooit genoeg loof? Amen.